«In grond Talian»
Indro Montanelli e la guerra mundiala

Da Guiu Sobiela-Caanitz

«Indro Montanelli, schurnalist (Fucecchio 1909 – Milaun 2001), ha cuntanschì la fin d'ina vita lunga e turmentada. El prenda cumià da ses lecturs ed als sa grà per lur affecziun fidaivla (...). El na giavischa ni ceremonias religiusas ni commemoraziuns civilas.» Uschia il davos artitgel da l’autur a sia gasetta «Corriere della Sera» (Milaun), datà dals 18 da fanadur e publitgà ils 23 en l'emprima pagina, suenter la mort ils 22. Montanelli l’aveva dictà en ina clinica da Milaun, savend che la parza buntadaivla, descritta da Reto Caratsch en «La renaschientscha dals Patagons», vegniva oramai per el sez. La lingia grossa da la gasetta tunava: «Adieu a Montanelli, in grond Talian». Fucecchio, ses lieu da naschientscha, è situà en Toscana.

Per la Finlanda
Il barmier ha vivì en l’Estonia, sco docent e lura collavuratur dal «Corriere della Sera», gist avant l’invasiun da 1940 entras l’Armada cotschna: «I èn arrivads e m’han bandegià. Quai è stà mes cletg»1). El è lur ì sur il Golf da Finlanda, a Helsinki, paucs dis avant l’agressiun sovietica encunter lez pajais pitschen. L’Italia era alliada cun la Germania e questa cun l’Uniun sovietica (US); il minister da propaganda a Roma giavischava pia che la pressa mussass bainvulientscha visavi l’agressiun. Ma la Finlanda ha resistì. Montanelli: «Jau hai quintà la resistenza extraordinaria, ed il ‘Corriere’ vendeva 300 000 exemplars dapli. Tut l’Italia sentiva simpatia per ils Finlandais, interpretond ils quitads militars da l’Armada cotschna sco ina terrada da l’alliada malvesida, la Germania. Ins ha clamà Borelli, il directur dal ‘Corriere’, a Roma, l’intimond da ma far turnar. Ma lez ha fatg endament ils 300 000 exemplars ed è vegnì sustegnì da Ciano, il minister da l’exteriur, il qual entschaveva a sa distanziar da Germania»2).

La guerra da Mussolini
Montanelli ha scrit in’istorgia da l’Italia con l’agid da plis collegas. Il tom davart ils onns 1940–19433), «il pli piter» (p. 5), quinta ils onns da guerra cuminaivla cun la Germania. Cun nossa distanza da ses decennis vali la paina da leger puspè quai che lez volum scriva da 1941, l’onn da las decleraziuns da guerra a Moscau (zercladur) e Washington (december), ma era l’onn da la fin per ils possess talians en l’Africa da l’ost: Somalia (schaner), Eritrea (avrigl) ed Etiopia (november). Mussolini metteva grond pais sin in’atgna participaziun a la campagna tudestga encunter l’US. Igl ha dentant sa mussà spert che l’armada taliana n’era betg pronta: «Las duas divisiuns na disponivan dals meds basegnaivels per sa spustar ensemen; ils camiuns stuevan pia ir vi e nà (...). Ils sessanta chars armads eran uschè inadattads a las vias ch’ins ha stuì eliminar ventg gia en avust (...). L’artigliaria era stgarsa ed ord moda; tenor l’istorgia uffiziala taliana da la campagna ‘sa tractavi da duas gruppas d’aubizas da l’anteriura armada da l’Austria-Ungaria e da set gruppas da chanuns veterans da la guerra encunter la Tirchia e da l’emprima guerra mundiala’ [pia dals onns 1912–1918, G. S.-C.] (...). Ins na pudeva tuttavia betg pretender che las duas divisiuns restassan adina colliadas, damai che l’ina curriva en camiuns cur che l’autra marschava» (pp. 173–174). Gia l’emprim atun ucranais ha chaschunà problems; il cumandant da las truppas talianas ha scrit a Roma che bleras unitads «èn marcadas cun pauca u nagina proviantaziun, e che fitg blers schuldads èn bunamain senza chalzers» (cità p. 178). «Il general ha lur pudì procurar vestgadira d’enviern, ma quai n’ha betg impedì 3600 cas da schelira» (p. 180). 

In retg pauc roial
Quests citats dattan in’idea da l’umor piter da Montanelli. Dentant prendeva’l posiziuns cleras cur ch’el manegiava ch’i fetschia da basegn. Quai vala cunzunt per il depurtament dal retg l’onn 1943: «El sa fascheva plis quitads per ses tron che per l’Italia (...). Sia suletta iniziativa è stada da far arrestar Mussolini suenter la davosa audienza, sin la sava da la villa roiala. Quai n’era betg in act da retg, e schizunt sia dunna l’ha reproschà quai; quella figlia d’in paster da Montenegro era pli roiala ch’el» (p. 11). Suenter lezza lumparia e l’invasiun da Sicilia entras ils Stadis unids (fanadur 1943) ha l’allià tudestg savurà che l’Italia leva metter fin a la guerra. El ha pia spustà vers mezdi truppas che circumdavan Roma en settember, cur che la regenza taliana ha suttascrit l’armistizi separà. Il retg è lura fugì en Puglia, spetgond la sbartgada americana. «Il schef d’ina squadriglia (...) ha remartgà cun respect, ma cleramain, che la partenza da la famiglia roiala en lezza moda era pauc degna» (p. 413). Montanelli: «Sch’il retg fiss restà a ses post, sa purschend sez als Tudestgs sco buc emissari per il ‘tradiment’, lur avess el fitg probablamain pers la vita, ma salvà la monarchia e per uschè dir il bun num da l’Italia» (p. 12). 

Encunter il current
Cun Montanelli è pia morta ina perditga dal 20avel tschientaner, ina perditga independenta che na temeva da s’exprimer era cunter il current. Quai ha’l fatg era 1973, abandunond il «Corriere» ch’al pareva memia bainvulent visavi l’extremissem sanester. 1977 l’han terrorists ferì cun quatter sajets, al reproschond ses anticommunissem. 1987 als ha’l perdunà cun ina strenschida da maun: «Jau als respect perquai ch’els refuseschan oz lur passà»4). Pir dapi 1995 collavurava’l puspè a la gasetta da sia giuventetgna. Anc questa primavaira ha’l s’exprimì cunter il current, numnadamain encunter la coaliziun da dretga e per l’»Uliver» da Francesco Rutelli. L’Italia ha pers in spiert avert ed independent, in liberal «a la veglia», in um cun vasts orizonts che vegn a mancar en in mument nua che cun ella l’Europa dal sid, da Spagna enfin a la Macedonia ed a la Cipra, maindir la Tirchia, para da sa laschar dominar d’ina vista bornada ed egocentrica empè da guardar vers l’avegnir. Tgi sa sch’in pau da l’umor curaschus e clervesent da Montanelli na faschess da basegn er a nus en Svizra? 

1) Cità en: Guido Vergani, Fu il primo a Budapest. Ma diceva: «Solo fortuna». En: Corriere della Sera, 23 da fanadur 2001, p. 4. 
2) Cità da Vergani (sco nota 1).
3) Indro Montanelli e Mario Cervi, L’Italia della disfatta. Milaun (Rizzoli) 1983.
4) Cità en: «Corriere della Sera», 24 da fanadur 2001, p. 12.